2บลจ.ใหญ่ผุดกองทุน6เดือนชู3.4-3.5%
“ไทยพาณิชย์บัวหลวง” ส่งกองทุนตราสารหนี้ลงทุนทั้งในนอกประเทศ อายุ 6 เดือน ล็อกผลตอบแทน
20 ต.ค. 2554

“ไทยพาณิชย์บัวหลวง” ส่งกองทุนตราสารหนี้ลงทุนทั้งในนอกประเทศ อายุ 6 เดือน ล็อกผลตอบแทน
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัทอยู่ระหว่างเสนอขายกองทุนเปิดไทยพาณิชย์ตราสารหนี้ 6M40 ลงทุนในตราสารหนี้ทั้งในประเทศและต่างประเทศ ระยะสั้น 6 เดือน ผลตอบแทนประมาณ 3.50% ต่อปี มูลค่าโครงการ 7,000 ล้านบาท เปิดจองถึงวันที่ 21 ต.ค. 2554 
“ช่วงนี้ตราสารหนี้ระยะสั้นแนวโน้มทรงตัวและมีโอกาสปรับตัวลงจากความเสี่ยงของเศรษฐกิจโลกชะลอตัว ประกอบกับน้ำท่วมในไทยที่อาจส่งผลกระทบต่อเศรษฐกิจ คาดว่าคณะกรรมการนโยบายการเงิน (กนง.) จะคงดอกเบี้ยนโยบายไว้ที่ 3.50% ไปอีก 6 เดือนข้างหน้า ผลตอบแทนของพันธบัตรอายุไม่เกิน 6 เดือน จะไม่เปลี่ยนแปลงมากนัก” นางโชติกา กล่าว
ทั้งนี้ หากน้ำท่วมส่งผลกระทบรุนแรงในวงกว้าง เศรษฐกิจโลกชะลอตัวมากกว่าคาด จนส่งผลให้ กนง.ลดดอกเบี้ยนโยบายเพื่อกระตุ้นเศรษฐกิจ อัตราผลตอบแทนของการลงทุนตราสารหนี้อายุไม่เกิน 6 เดือน อาจปรับตัวลง
บลจ.บัวหลวง ขายกองทุนรวมตราสารหนี้ชนิดระบุวันครบกำหนด 33/11 ถึงวันที่ 25 ต.ค.นี้ ลงทุนตราสารหนี้ทั้งในและต่างประเทศ 6 เดือน ผลตอบแทน 3.40% ต่อปี